b'\n_START_ARTICLE_\nOp\xc3\xa9ra comique\n_START_PARAGRAPH_\nOp\xc3\xa9ra comique (ogs\xc3\xa5 op\xc3\xa9ra-comique, \xc2\xabkomisk opera\xc2\xbb) er en operagenre som oppstod i Paris tidlig p\xc3\xa5 1600-tallet._NEWLINE_Utgangspunktet var komedier med musikkinnslag, omtrent som vaudevilles. De tidlige op\xc3\xa9ra comiques bestod vanligvis av tre akter, og de enkelte musikknumrene var bundet sammen av talte dialoger og ikke av resitativ som var vanlig i tidens italienske opera. Op\xc3\xa9ra comique var slik sett en pendant til tyske singspiel og engelske ballad opera._NEWLINE_I motsetning til de mytologiske temaene i trag\xc3\xa9die lyrique, var stoffet hentet fra historie eller samtid og heltene var ikke-adelige._NEWLINE_Med tiden skjedde en rekke stilistiske endringer, for eksempel kunne en op\xc3\xa9ra comique etter hvert inneholde flere enn tre akter og dialogene kunne erstattes av resitativer. P\xc3\xa5 midten av 1800-tallet utviklet genren seg i to retninger: Den ene n\xc3\xa6rmet seg operetten mens den andre tok i bruk stilmidler fra grand op\xc3\xa9ra. Sistnevnte utviklet seg mot, og smeltet til slutt sammen med, drame lyrique.'